Vibeke

Nå, her på falderebet - inden d. 13 maj - må jeg hellere give mig lidt til kende, så jeg ikke skal høre for, at jeg er den eneste, der ikke har skrevet noget inden vi mødes til den mest fantastiske dag i 2011 - jeg glæder mig rigtig meget!

Jamen, jeg blev jo uddannet sygeplejerske og har arbejdet som det lige siden - dog indenfor mange forskellige områder. Jeg arbejdede de første mange år indenfor psykiatrien med psykisk syge med behandlingsdomme - spændende område. Derefter over til noget helt andet. Jeg blev ansat på Rigshospitalet på neonatalafd. (for tidligt fødte) efter min veninde fik et for tidligt født barn og var indlagt der. Jeg besøgte hende rigtig meget i de uger, og inden de blev udskrevet var jeg ansat - sød afd.sygeplejerske! Det var vildt spændende, fik intensivuddannelsen og brændte næsten ihjel for de mange projekter vi kørte med disse MEGET små børn. Efter nogle år startede min mindste i skole, og det var svært at harmonere med mange vagter - så jeg tog en beslutning - jeg skulle ned i tid og finde noget tæt på, der ikke krævede en times transport hver vej. Det blev et job i en lægepraksis i Køge på 18 timer om ugen - skønt, men også lidt kedeligt i længden. Da der var gået 1 år blev jeg kontaktet af Pensionsselskabet Skandia, der tilbød mig en stilling med administration af sundhedsforsikringer - jeg var ikke helt tændt i starten, men indvilgede i at arbejde 2 dage om ugen - og samtidig passe de 18 timer hos lægerne. Det gjorde jeg i et års tid - og så kom der gang i de private sundhedsforsikringer! Jeg blev fuldtidsansat og har nu været her i snart 7 år - og jeg er superglad for at køre på arbejde hver dag til trods for den forholdsvis lange transport - jeg er fri for vagter (er blevet for gammel til ikke at få min nattesøvn, som jeg er meget afhængig af) og samtidig er lønnen i top! ihvertfald bedre end som off.ansat sygeplejerske!

Jeg er stadig gift med Michael, som jeg mødte lige efter vi blev studenter - vi har været gift i 18 år - Michael synes det føles som 70! Jeg blev dengang reserve-mor til Malene - det er jeg stadig - og hun har nu beriget vores lille familie med 2 børnebørn - Emil og Emma - som vi passer rigtig meget, men også er glade for kører hjem igen! - jeg har jo brug for den nattesøvn! Malene + børnebørn + deres far flytter lige om lidt ind i mit barndomshjem i Karise, hvor mine forældre netop er flyttet ud fra.

Sammen har vi Anders på 18 og prinsesse Amalie på 15. Anders går i 2g på Handelsgymnasiet og Amalie går i 8 klasse. Ved ikke lige hvornår de børn blev så store - det er som om det skete over en weekend!

Vi bor i Ejby tæt på Køge, hvor vi byggede hus for 14 år siden - lille samfund der har været super for vores børn at vokse op i, men også et sted hvor vi IKKE skal bo når vi bliver alene uden børn. Så vil vi ind til København i en billig!!! penthouselejlighed, så vi er tæt på byens puls!!!

De sidste knap 2 år, har jeg brugt meget tid på Køge sygehus, Roskilde sygehus samt Rigshospitalet - ikke som sygeplejerske, men som datter af en meget syg mor, der har ligget i coma i 5 mdr. + et meget langt efterforløb som hun ikke er kommet sig helt ovenpå - hun er i bedring, men det kræver stadig meget tid - også for at støtte min ellers raske, men trætte far!

Nå - nu gemmer jeg resten af overraskelserne - øhh? - der skal jo være noget at tale om d. 13 maj. Som sagt tidligere glæder jeg mig så meget til at se jer igen - ka´ næsten ikke vente!

Vibeke